Viedeň 17. apríla (TASR) - Rakúsky denník Die Presse priniesol v dnešnom vydaní mimoriadnu 32-stranovú, farebne odlíšenú prílohu Spektrum, venovanú nadchádzajúcemu rozšíreniu Európskej únie.
Príloha predstavuje všetkých desať štátov, ktoré sa stanú 1. mája plnoprávnymi členmi EÚ. Každej krajine sú vyhradené zhruba dve strany, ktoré dávajú priestor názorom ľudí z týchto štátov, doplnené príspevkami redaktorov Die Presse. Pripojený je aj slovníček so stručnou charakteristikou príslušného štátneho jazyka a výberom fráz.
Na dvojstrane venovanej Slovensku dostala priestor ekonómka Zuzana Chrastinová, ktorá sa narodila na Kysuciach, ale žije v Bratislave. Podľa nej rozšírenie spočiatku neprinesie Slovensku žiadne veľké zmeny. Krajina bude hrať v porovnaní s dlhoročnými členmi EÚ iba druhé husle, pretože prechodné opatrenia na trhu práce nebude uplatňovať iba Írsko. Chrastinová kritizuje "ponižujúce" kontroly na hraniciach a odmieta obavy, že Západ zaplaví lacná pracovná sila z Východu.
Osobný pohľad na vývoj Slovenska od novembra 1989 prináša príspevok prozaičky a dramatičky Jany Juráňovej, spoluzakladateľky feministického časopisu Aspekt.
Podobnú tému rozoberá redaktor rakúskeho denníka Christoph Thanei v príspevku s názvom "Frfľať s Umom", narážajúc na nútenú zmenu názvu liehoviny Rum na Um. Všíma si najmä zakomplexovanosť Slovákov, ktorých kolektívna rezignácia sa stala národným mýtom.
V slovníčku sa môžu čitatelia Die Presse naučiť základné slovenské výrazy, vrátane bonmotov ako Ja nič, ja muzikant, Na Slovensku je to tak, Daj si ešte, Ešte do druhej nohy a Strč prst skrz krk.